Kudiza 6
Indi Kudikunda Nawakwetu akwaKristu Kwatukwashaña Ñahi?
Twayaña kukupompa kwawakwaKristu mafuku ejima, chili twaketwishaña ivunda indi kwiji kunachi chiwahi wanyi. Muloñadi aYinsahu jaYehova chafwilañawu kuya nakupompa nawakwawu akwakwitiya chili akweti kukala muchihandilu hela neyi anazeyi nanyidimu hanodu ifuku?
Kwatukwashaña chikupu. Kapostolu Pawulu wasonekeli nindi, “Tuditoñojokenu muntu himuntu,” wadiña nakutena antu itwadikundaña nawu muchipompelu. (Aheberu 10:24) Iyi nhoshelu yaya mukwila nawu “kutoñojoka chikupu,” dikwila nawu kudiluka wumu namukwawu. Dichi mazu akapostolu atukoleshaña kwakamena akwetu. Neyi twiluka yisaka yikwawu yawakwaKristu, tukuwana netu amakwawu ashinda chiwahi kukala kwadifwana nakukala kutwamonaña nawa anateli kutukwasha.
Kwaleñelaña kwikala nawubwambu wakola. Hakupompa kwetu, bayi neyi twapompaña hamu nawakwetu itwadiluka nawu hohuku, ilaña nenzavu dawamabwambu itwadikunda nawu chikupu. Mpinji yikwawu twekalaña hamu nakuhema hampinji yakunooka. Indi kudikunda kwamuchidiwu kwatukwashaña ñahi? Kwatukwashaña kwiluka chakudilemesha wumu namukwawu nawa chumichi chakoleshaña mpanda yetu yakukeña. Nawa neyi amabwambu jetu anakumona kukala, twayikwashaña muloña wubwambu wetu wakola. (Yishimu 17:17) Twamwekeshaña netu ‘twadihembaña nawakwetu’ kuhitila mukudikunda nawantu ejima muchipompelu chetu.—1 Akorinda 12:25, 26.
Tunayikoleshi netu tondenu antu anakwila mwaya muchima waNzambi ekali amabwambu jenu. Mukuwana amabwambu wenawa hakachi kawaYinsahu jaYehova. Bayi mwiteja chuma chidi chejima chiyikañeshi kudikunda nanetuku.
Indi kupompela hamu kwatuheteshaña munjilanyi?
Mpinjinyi yimwakatachika kwinza kuchipompelu chetu hakwila mwakadiluki nawaYinsahu?
kmb_Latn kmb_Latn cjk_Latn cjk_Latn cjk_Latn cjk_Latn cjk_Latn cjk_Latn